- PRIJEDLOG

Na temelju članka 73. stavka 1. Zakona o rodiljnim i roditeljskim potporama („Narodne novine“ br. 152/22 i 34/25), članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 36/09, 36/09, 109/07, 125/08, 150/11, 144/12, 123/17, 98/19 i 144/20) i članka 30. Statuta Općine Dobrinj („Službene novine Općine Dobrinj“ broj 8/22), Općinsko vijeće Općine Dobrinj na \_\_\_\_ sjednici održanoj \_\_\_\_\_\_\_\_\_\_\_\_\_ godine, donijelo je

ODLUKU

o ostvarivanju prava na novčanu pomoć

za novorođeno dijete

Članak 1.

Ovom odlukom utvrđuju se uvjeti, iznos i postupak za ostvarivanje prava na novčanu pomoć roditeljima za novorođeno dijete (dalje u tekstu: novčana pomoć) koju osigurava Općina Dobrinj.

Članak 2.

Sredstva za isplatu novčane pomoći osiguravaju se u Proračunu Općine Dobrinj za svaku proračunsku godinu.

Ukoliko nisu osigurana dostatna sredstva za isplatu novčane pomoći, ista će se isplatiti nakon osiguranja sredstava u Proračunu Općine Dobrinj.

Članak 3.

Pravo na novčanu pomoć može se ostvariti pod sljedećim uvjetima:

- ako je barem jedan od roditelja državljanin Republike Hrvatske s neprekidno prijavljenim prebivalištem na području Općine Dobrinj najmanje jednu godinu neposredno prije rođenja /posvojenja djeteta za koje se traži novčana pomoć i dalje neprekidno sve do isplate novčane pomoći u cijelosti,

- ako dijete u odnosu na koje je zatražena novčana pomoć ima od rođenja/posvojenja prijavljeno prebivalište na području Općine Dobrinj na istoj adresi kao i podnositelj zahtjeva i dalje neprekidno sve do isplate novčane pomoći u cijelosti,

- da pravo na novčanu pomoć za dijete za koje se podnosi zahtjev nije ostvarena na području druge jedinice lokalne samouprave.

Iznimno od odredbe prethodnog stavka ovog članka, pravo na novčanu pomoć može se ostvariti i ako su oba roditelja ili samohrani roditelj državljani Republike Hrvatske koji imaju prijavljeno prebivalište u Općini Dobrinj kraće od jedne godine neposredno prije rođenja/posvojenja djeteta za koje se traži novčana pomoć, ako su na području općine doselili s namjerom trajnog stanovanja budući da su na području iste stekli u knjižno vlasništvo nekretninu u kojoj prebivaju.

Odredbe za ostvarivanje prava na novčanu pomoć za novorođeno dijete koje se odnose na roditelja novorođenog djeteta odnose se jednako i na posvojitelja maloljetnog djeteta.

Članak 4.

Visina novčane pomoći utvrđuje se u iznosima kako slijedi:

- za prvo dijete - 1.000,00 eura,

- za drugo dijete - 1.500,00 eura,

- za treće dijete - 3.000,00 eura,

- za četvrto i svako sljedeće dijete – 4.000,00 eura.

Iznos novčane pomoći ovisi o broju malodobne djece roditelja podnositelja zahtjeva koja s njim žive u zajedničkom kućanstvu, odnosno roditelja kojem su djeca dodijeljena na brigu i skrb temeljem pravomoćne presude o razvodu braka, odnosno odobrenog Plana o zajedničkoj roditeljskoj skrbi ili pravomoćnog rješenja o dodjeli djece na brigu i skrb u slučaju prestanka izvanbračne zajednice.

Članak 5.

Postupak za ostvarivanje prava pokreće se predajom zahtjeva Jedinstvenom upravnom odjelu Općine Dobrinj najkasnije u roku od:

- šest mjeseci od dana rođenja djeteta za roditelja novorođenog djeteta,

- šest mjeseci od dana pravomoćnosti rješenja o posvojenju za posvojitelja maloljetnog djeteta, bez obzira na starost djeteta.

Zahtjev se podnosi na propisanom obrascu, a uz zahtjev je potrebno priložiti:

- presliku rodnog lista ili izvoda iz matične knjige rođenih za novorođeno dijete i za ostalu djecu, ako se ne radi o prvorođenom djetetu,

- preslike uvjerenja o prebivalištu, za roditelje i novorođeno dijete,

- preslike uvjerenja o prebivalištu za ostalu djecu, ako se ne radi o prvorođenom djetetu,

- presliku pravomoćnog rješenja o posvojenju, ukoliko je podnositelj zahtjeva posvojitelj,

- broj računa na koji će se isplatiti novčana pomoć.

U slučaju da jedan od roditelja ima prebivalište u drugoj jedinici lokalne samouprave, potrebno je priložiti i potvrdu jedinice lokalne samouprave u kojoj ima prebivalište da novčanu pomoć nije primio od iste.

Zahtjev se može podnijeti i putem sustava e-Novorođenče.

Članak 6.

Jedinstveni upravni odjel temeljem podnesenog zahtjeva i priložene dokumentacije donosi rješenje.

Općina Dobrinj zadržava pravo da, radi pojašnjenja ili utvrđivanja određenih dodatnih činjenica, od podnositelja zahtjeva zatraži dodatnu dokumentaciju.

Općina Dobrinj radi utvrđivanja činjeničnog stanja nužnog za donošenje odluke ovlaštena je prikupljati dokaze iz vlastitih evidencija ili evidencija drugih javnih tijela.

Ako podaci iskazani u zahtjevu nisu potpuni i/ili nisu dostavljeni svi prilozi, podnositelj zahtjeva dužan je na traženje dopuniti zahtjev i/ili dostaviti traženu dokumentaciju u roku od 15 dana od dana dostave poziva za dopunu.

Smatrat će se da je podnositelj odustao od zahtjeva ako dopunjeni zahtjev odnosno traženu dokumentaciju ne dostavi u roku iz prethodnog stavka ovog članka.

Članak 7.

Novčana pomoć za prvo i drugo dijete isplatit će se u jednokratnom iznosu u roku od 30 dana od dana donošenja rješenja.

Novčana pomoć za treće i svako daljnje dijete isplatit će se u dva obroka u razdoblju od dvije kalendarske godine u mjesecu rođenja djeteta za koje se ostvaruje pravo na novčanu pomoć, uz ispunjavanje uvjeta iz članka 3. ove Odluke.

Članak 8.

Stupanjem na snagu ove odluke prestaje važiti Odluka o ostvarivanju prava na novčanu pomoć roditeljima za novorođeno dijete (Službene novine Primorsko-goranske županije broj 15/14).

Postupci za odobrenje prava na novčanu pomoć, koji su započeli na temelju Odluke o ostvarivanju prava na novčanu pomoć roditeljima za novorođeno dijete (Službene novine Primorsko-goranske županije broj 15/14), dovršit će se temeljem odredbi koje su povoljnije u vrijeme donošenja rješenja.

Članak 9.

Ova odluka stupa na snagu osmog dana od dana objave u „Službenim novinama Općine Dobrinj“.

OPĆINSKO VIJEĆE OPĆINE DOBRINJ

Predsjednik

Dino Turčić

OBRAZLOŽENJE

Sukladno članku 73. stavku 1. Zakona o rodiljnim i roditeljskim potporama („Narodne novine“ br. 152/22) općina, grad, županija i Grad Zagreb, mogu radi zaštite materinstva, njege novorođenog djeteta i njegova podizanja, ravnopravne podjele prava i obveza skrbi o djetetu između oba roditelja te usklađenosti obiteljskog i poslovnog života, općim aktima predstavničkog tijela propisati način i uvjete za ostvarivanje prava roditelja i s njima izjednačenih osoba na novčanu pomoć u većem opsegu od propisanog Zakonom ili pružanje pomoći u naravi.

S obzirom da je prijašnja Odluka o ostvarivanju prava na novčanu pomoć roditeljima za novorođeno dijete donesena 2014. godine (Službene novine Primorsko-goranske županije broj 15/14), a s obzirom na uvođenje eura i daleko veće troškove za njegu i podizanje djeteta, nastavno na općeniti rast troškova života, predlaže se donošenje nove odluke kojom će se utvrditi uvjeti, iznos i postupak za ostvarivanje prava na novčanu pomoć roditeljima za novorođeno dijete, a koja će se sredstva osigurati u proračunu Općine Dobrinj za svaku kalendarsku godinu. Novom odlukom znatno se povećavaju iznosi naknada za svako rođeno dijete te se revidiraju uvjeti i postupak za ostvarivanje predmetnog prava.

Općinski načelnik

Neven Komadina